Կամբյուսես II

Կամբյուսես II (հին պարսկերեն՝ Կամբուջիե), ծն.թ. անհայտ - մ.թ.ա. 522, պարսից արքայից արքա մ.թ.ա. 529-ից։ Աքեմենյանների դինաստիայից։

Եղել է հոր՝ Կյուրոս II Մեծի ավագ որդին և գահակիցը, ապա հաջորդել է նրան։ Կյուրոս II-ը թագադրել է Կամբյուսեսին 539 թ. Բաբելոնը գրավելուց հետո։ Թագադրությունը տեղի է ունեցել ավանդական արարողակարգով՝ 538 թ. նոր տարվա օրը՝ նիսանի 4-ին (մարտի 27-ին)։ Վախենալով մրցակցությունից՝ սպանել է եղբորը՝ Սմերդիսին։ Մ.թ.ա. 526-ին արշավել է Եգիպտոս, Նեղոսի դելտայում՝ Պելուսիոնի մոտ, հաղթել փարավոն Պսամմետիկոս III -ին՝ գրավելով մայրաքաղաք Մեմփիսը, և իրեն հռչակել փարավոն՝ հիմնելով նոր՝ XXVII դինաստիան։ Մ.թ.ա. 522-ին ապստամբություն է բռնկվել ամբողջ տերության մեջ՝ մոգ Գաումատայի գլխավորությամբ, որը ներկայացել է որպես Կամբյուսեսի սպանված եղբայր Սմերդիս։ Աքեմենյանների դեմ ապստամբել է նաև Հայաստանը։ Եգիպտոսից Պարսկաստան վերադառնալու ճանապարհին Կաբմբյուսեսը մահացել է անհայտ հանգամանքներում։

 Ծանոթագրություններ 

Կատեգորիա:Աքեմենյան արքաներ
Կատեգորիա:Փտախտից մահացածներ